SkyShowtime hæver prisen med 23 procent

SkyShowtime skruer nu kraftigt op for priserne i Danmark. Det gælder både standard- og Premium-abonnementet – og prisstigningerne er til at få øje på. For langt de fleste kunder betyder ændringen, at streamingtjenesten bliver omkring 23 procent dyrere fra slutningen af februar.

Standardabonnementet stiger fra 89 kroner til 109 kroner om måneden, mens Premium-abonnementet hæves fra 129 kroner til 149 kroner om måneden. De nye priser træder i kraft fra kundernes første fakturering på eller efter 24. februar 2026, medmindre abonnementet opsiges inden.

For standardabonnenter betyder prisstigningen en ekstraregning på 20 kroner om måneden. Det lyder måske beskedent, men over et år løber det op i 240 kroner ekstra for præcis samme adgang som før. Premium-kunder slipper heller ikke. Her stiger prisen også med 20 kroner om måneden, hvilket sender den samlede årlige merudgift op på samme niveau.

Med prisjusteringen placerer SkyShowtime sig nu i samme prisleje som flere af de største og mest etablerede streamingtjenester – og dermed er tjenesten definitivt ikke længere blandt de billigste på markedet.

SkyShowtime: Mere indhold – højere pris

Prisændringen gælder alle kunder uden særlige rabataftaler, hvilket omfatter hovedparten af SkyShowtimes abonnenter. Også kunder med den særlige Halv pris for altid-aftale rammes, selvom rabatten formelt set bevares. Her stiger prisen fra 64 kroner til 73,92 kroner om måneden, fordi rabatten beregnes ud fra den nye, højere grundpris.

SkyShowtime forklarer prisstigningerne med, at tjenesten har udvidet sit katalog betydeligt. Der peges blandt andet på flere lokalt producerede Originals, nye serier og film samt investeringer i selve streamingoplevelsen.

“Det har ikke været en let beslutning. Men det gør det muligt for os at fortsætte med at investere i de nyeste og bedste film og serier fra alle dine yndlingsgenrer,” skriver SkyShowtime i en mail til sine kunder.

Automatisk prisstigning – men mulighed for at sige stop

Kunder, der accepterer prisstigningen, behøver ikke foretage sig noget. Den nye pris bliver automatisk trukket via den eksisterende betalingsmetode.

Ønsker man derimod ikke at betale 109 kroner for standard eller 149 kroner for Premium, skal abonnementet opsiges inden næste faktureringsdato. SkyShowtime oplyser samtidig, at det er muligt at skifte til andre abonnementstyper, hvis prisen bliver for høj.

SkyShowtimes prisstigning føjer sig til en klar tendens: Streaming er ikke længere et billigt supplement, men en fast og voksende udgift i mange husholdninger. Når flere tjenester hæver priserne næsten samtidig, bliver det stadig sværere for forbrugerne at abonnere bredt – uden at det kan mærkes direkte på budgettet.

SkyShowtime hæver prisen med 23 procent