30 år gammelt kultspil får pludselig stor gratis udvidelse

Det oprindelige Quake er for længst blevet en del af spilhistorien, men 30 år efter udgivelsen kommer der stadig nyt indhold til den klassiske førstepersonsskydespil. Den nye udvidelse hedder Dawn of the Machine og kan hentes gratis af alle, der allerede ejer Quake.

Og der er ikke bare tale om et par ekstra baner. Udvidelsen indeholder en helt ny kampagne med 19 maps, ny musik og en ekstra bane til Deathmatch.

Wolfenstein-studie står bag

Udvidelsen er udviklet af MachineGames i samarbejde med Quake-skaberne hos id Software. MachineGames står blandt andet bag de nyere Wolfenstein-spil og sidste års store Indiana Jones-spil, Indiana Jones and the Great Circle.

I Dawn of the Machine bliver den velkendte Quake-formel blandt andet krydret med en mekanik omkring tidsloops samt nye varianter af både fjender og våben.

Det er usædvanligt, at et 30 år gammelt spil får så omfattende nyt indhold. Men Quake har også haft en langt større indflydelse end de fleste spil fra 1990’erne. Det var med til at definere den moderne FPS-genre og har siden været en tydelig inspirationskilde for den bølge af retro-skydespil, der ofte kaldes “boomer shooters”.

Den gratis udvidelse er ude nu til PlayStation 4 og 5, Xbox One og Series X/S, Nintendo Switch og Switch 2 samt pc. Den er også inkluderet i Xbox Game Pass og PC Game Pass.

Tre årtier efter premieren er Quake med andre ord stadig ikke helt klar til pension.