Ahsoka vender tilbage – nu er premieredatoen afsløret

Ventetiden på mere Ahsoka har fået en slutdato. Disney og Lucasfilm har på D23 afsløret, at anden sæson af Star Wars-serien får premiere på Disney+ 20. januar 2027.

Samtidig er den første trailer landet, og der bliver ikke ligefrem sparet på Star Wars-effekterne. Rosario Dawson er tilbage som den kvindelige jediridder, mens storadmiral Thrawn, spillet af danske Lars Mikkelsen, fortsat hænger som den store trussel over galaksen.

Anakin Skywalker er også tilbage

Traileren afslører desuden, at Hayden Christensen igen dukker op som Anakin Skywalker. Han ses både sammen med en yngre Ahsoka og som en form for vejleder for den voksne Ahsoka. Ezra Bridger, spillet af Eman Esfandi, er også tilbage efter begivenhederne i første sæson.

Ifølge Rosario Dawson bliver anden sæson større i både omfang og konflikter, mens Thrawns tilbagevenden får en central rolle. Og traileren bakker løftet op med rumslag, lyssværd og rigeligt med imperialt kaos.

Ahsoka sæson 2 får premiere eksklusivt på Disney+ den 20. januar 2027.