Netflix går TikTok i bedene med nyt videofeed i Danmark

Netflix vil ikke længere kun konkurrere om timerne foran fjernsynet. Nu vil streamingtjenesten også have fat i de små pauser, hvor mobilen normalt ryger frem. Det nye videofeed Klip er nu tilgængeligt i Danmark som en del af en større opdatering af Netflix-appen. Feedet viser korte, vertikale klip fra film, serier og specials, som udvælges efter den enkelte brugers smag.

Formatet er velkendt: Man scroller lodret gennem korte videoer og kan undervejs gemme en titel på sin liste, dele den eller gå direkte videre til selve filmen eller serien.

Netflix låner fra TikTok

Netflix præsenterer selv Klip som en hurtigere måde at finde noget at se på. Men inspirationen fra TikTok, YouTube Shorts og Instagram Reels er svær at overse. Forskellen er naturligvis, at Netflix ikke først og fremmest forsøger at holde dig fanget i endeløse tilfældige videoer. Klippene skal i stedet fungere som appetitvækkere til streamingtjenestens øvrige indhold.

Netflix beskriver selv feedet som en personlig samling af højdepunkter, der skal gøre det nemmere at beslutte, hvad man vil se næste gang.

Det er dog lidt paradoksalt, at løsningen på problemet med at bruge for lang tid på at lede efter noget at se nu bliver endnu et feed, man kan scrolle i.

Foto: Netflix

Mere er på vej

Klip blev oprindeligt annonceret i april og blev først testet i en række udvalgte lande. Den 25. august gjorde Netflix det nye mobildesign tilgængeligt globalt.

Samtidig har appen fået en mere enkel navigation med større fokus på indhold, der fungerer i højformat på mobilen.

Netflix har allerede varslet, at Klip senere kan blive udvidet med blandt andet podcasts, liveindhold og særlige samlinger inden for bestemte genrer.

Dermed ligner det nye feed mere end blot en lille designændring. Netflix er i gang med at gøre mobilappen til et sted, hvor man også kan slå tiden ihjel – og ikke kun vælge, hvad man vil se på tv’et.